open-index/open-wikipedia-markdown huggingface dataset:
Jóannes Dalsgaard

**Jóannes Dalsgaard** (født 26. juli 1940 i Skálavík) er en færøysk historiker og sosialdemokratisk politiker (Jv.). Som historiker er han særlig kjent for sine avhandlinger om færøysk arbeiderhistorie.

## Liv og virke
Han er sønn av arbeider og dikter Hans Dalsgaard og hustru Maren Margrethe (Marita) Hentze. På farssiden av slekten drev farfaren Aksel Valdemar Dalsgaard handel og meieri i Skálavík, mens oldefaren Jóannes Dalsgaard var lagtingsmann. På morssiden nedstammer han fra prost Peter Hentze. Han giftet seg i 1967 med Eyðna Højgaard Ellefsen fra Miðvágur, søster av Færøyenes tidligere regjeringssjef, lagtingsmann og folketingsmann Pauli Ellefsen og regjeringsmedlem og lagtingsmann Svend Aage Ellefsen.

Han er cand.mag. i historie og fransk fra Københavns Universitet fra 1973 samt dr.phil. i historie fra 1996. Han var adjunkt ved Føroya Studentaskúli i Tórshavn og leder for skolens avdeling på Suðuroy, deretter direktør ved det færøyske landsarkivet 1980–1992 og 1993–1998, rektor ved Føroya Studentaskúli 1992–1993 og avdelingsleder i Færøyenes kultur- og undervisningsdepartement 1998–2007.

Dalsgaard var innvalgt på Lagtinget fra Suðurstreymoy 1980–1988 og møtte fast for statsminister Atli Dam fra 1991 til han bad seg fritatt fra vervet under Ólavsøka i 1992. Dalsgaard var medlem av Færøyenes delegasjon til Nordisk råd 1991–1992 samt styremedlem i Nordisk kulturfond 1995–2004.

Dalsgaard har utgitt både dikt, noveller og faghistoriske artikler.

## Referanser
Lyrical Marksmen

***Lyrical Marksmen*** er det første studioalbumet til den norske rapgruppa Warlocks. Det ble gitt ut i 1995, men gruppa slo ikke igjennom før deres neste album *[[Top Notch]]* kom i 1997.

## Sporliste
# «The Manifesto (Deadly Poetry)»
# «Nights Of Riots»
# «Graff Kill»
# «Paramount of Wise»
# «V.O.T. (The Last Posse)»
# «Lock-on 01»
# «Elegia»
# «Dark Forces»
# «Hip-Hop Shortcuts»
# «Lyrical Marksmen»

## Eksterne lenker
Abubuz

**Abubuz** er en type seilførende lasteskip av nyere opprinnelse som var vanlig i Oman fram til 1960-tallet. Seilskuten er en mellomting av tradisjonelle seilskuter som ble bygget av omaniske båtbyggere og nye europeiske skipstyper, spesielt klipperskipet. Navnet *abubuz* kommer av fremspringet på klipperbaugen. Abubuzen har en lengden på opptil 17 meter og en total besetning på syv.

Abubuz er en videreutvikling av skipstypen dhow med en klipperbaug tatt fra klipperskipet. Den har en dyp og skarp forstavn og et overheng under vannlinjen på akterstevnen. Skuten er fyldig midtskips med slett dekk og reling. Den har skansebekledning i baugen og i akterskipet. De tidligste abubuzene hadde en mast med latinerseil forrest på dekket, ved innføringen av motordrift ble de fleste abubuzene bygget som motorskip i det tjuende århundret.

## Eksterne lenker
* Tradisjonell dhow i Oman

## Litteratur
* Aak to Zumbra, A dictionary of the World`s Watercraft, Basil Greenhill, 2000 ISBN 0-917376-46-3
Sør-Waziristan

**Sør-Waziristan** er den sørlige delen av Waziristan, en fjellregion i nordvestlige Pakistan mot grensen til Afghanistan. Sør-Waziristan dekker et område på 11&nbsp;585 km² og har 429&nbsp;841 innbyggere (1998). Regionen ble en del av Pakistan i 1947.
Kjeks

**Kjeks** er flate, små bakverk som er stekt tørre slik at de kan holde seg i lang tid.

Kjeks kan være søte som kaker eller mettende som brød. Kjeks er typisk en enkel tørr skive som er rund eller firkantet av fasong. Noen kjeks kan ha andre former, for eksempel bokstavkjeks eller Havreflarn. De kan også ha søtt fyll, enten mellom to kjeks eller midt på en, eller trekkes med for eksempel sjokolade.

Kjeks kan brukes som et lite måltid, servert til te eller kaffe om de er søte eller med ost og vin om de ikke er det.

Ordet «kjeks» er avledet fra det engelske cakes, «kaker». På engelsk kaller man kjeks «biscuit» (britisk engelsk) eller «cookie» (amerikansk engelsk) for søt kjeks, og «cracker» for annen type kjeks.

## Referanser


## Eksterne lenker
*
University Corporation for Atmospheric Research

**University Corporation for Atmospheric Research (UCAR)** er et konsortium av mer enn 70 universiteter i USA som tilbyr doktorgrader i atmosfæriske og tilknyttede vitenskaper. Det har hovedbase i Mesa Laboratory i Boulder i Colorado. UCAR samarbeider med National Center for Atmospheric Research (NCAR) og har tjenester for å styrke og støtte forskning og utdanning gjennom et kommunikasjonsprogram. 

UCAR ble stiftet i 1959 av fakulteter fra 14 ledende universiteter for å støtte opp om atmosfæriske vitenskaper. De var motiverte av de nye metodene innen observasjon og datateknologi og en sterk forskningsstab, som i lag gjorde at de kunne utføre kompliserte, langvarige vitenskapsprosjekter som ikke universitetene ville ha klart hver for seg. 

## Eksterne lenker
* 
* Oversyn over NCAR & UCAR
* National Center for Atmospheric Research
Olav T. Laake

**Olav Trygveson Laake** (1934–2024) var en norsk jurist. Han drev egen advokatforretning i Stavanger fra 1963. I 1964 ble han høyesterettsadvokat. Den gang var han landets yngste.

## Dommer
I 1976 ble han byrettsdommer i Stavanger byrett og i 1990 ble han justitiarius, tittelen ble i 2000 forandret til sorenskriver. Han var formann i Den norske dommerforening fra 1989 til 1995. I formannstiden var han medlem av Sentralrådet i Den Internasjonale Dommerunion. Siden ble han medlem av Dommerforeningens fagutvalg for sjøretts- og petroleumsrettslige spørsmål.

## Politisk aktivitet
Laake var politisk aktiv for Arbeiderpartiet. Han var medlem av bystyre og formannskap fra 1963 til 1987, og partiets ordførerkandidat flere ganger. Etter en sykdomsperiode ble han gjenvalgt fra 2007. Han hadde en rekke verv, både statlige og lokalpolitiske. Han var leder av Stavanger Arbeiderparti fra 1969 til 1975 og medlem av Arbeiderpartiets landsstyre 1971–1975. I årene 1988–2008 var han leder av Riksskattenemnda. I årene 1977–1983 var han styreleder for Norsk Medisinaldepot. Laake hadde en rekke utredningsoppgaver, både sentralt og lokalt.

Han var leder av Stavanger kulturstyre da det midt på 1980-tallet, etter Laakes initiativ, inngikk avtale med Arne Dørumsgaard om å overta hans samling av lydopptak som la grunnlaget for Norsk Lydinstitutt. Laake spilte en vesentlig rolle i arbeidet med å lose saken gjennom kommunalt byråkrati og politisk mistro. Han sto i første rekke for å få bygget Stavanger Kulturhus og Rogaland Kunstmuseum.

Laake var initiativtaker til Stavangers hjelpeaksjon for den polske byen Elbląg, og ledet aksjonen fra starten i 1981, frem til 1991. Ved hjelp av innsamlede midler ble det sendt 165 trailere, fullastet med medisiner, medisinsk utstyr, vitaminer, barnemat og -klær, symaskiner samt i alt ca.  private pakker som ble fraktet nesten gratis.

Fra 2007 var han medlem av Rogaland fylkes eldreråd.  I 1960-årene var han i noen år fiolinist i Stavanger Symfoniorkester.

## Utmerkelser
Olav T. Laake ble utnevnt til ridder av 1. klasse av St. Olavs Orden 20. oktober 2004. I oktober 2010 ble han utnevnt til ridder av Republikken Polens fortjenstorden.

For sin innsats i Polen fikk Laake i 2006 kardinal Glemps jubileumsmedalje, overrakt ham av Józef Glemp personlig i katedralen i Warszawa. Han og hans hustru fikk også diplom fra pave Johannes Paul II i 1994. I 2010 fikk han og noen andre norske aktivister Solidarność' takknemlighetsmedalje, overrakt av Polens senatspresident. I desember samme år ble han tildelt «krystallrosen» av Solidarność i byen Elbląg. I 2012 fikk han KS-medaljen. Laake ble også æresborger av byen Houston i Texas.

Han ble tildelt Forsvarets medalje for internasjonale operasjoner og Tysklandsbrigadens veteranforbunds medalje. Han ble æresmedlem av Arbeiderpartiet i 2018.

## Referanser


## Kilder
* Fødselsdagsomtale i Aftenposten Kultur 20. oktober 2009 side 14.

## Eksterne lenker
* Intervju med Olav T. Laake i Tasta avis
Dataassimilasjon

**Dataassimilasjon** er en metode som blir anvendt i flere geovitenskaper, hovedsakelig innen værvarsling og hydrologi. Dataassimilasjon er en metode for å overføre observasjoner av forskjellige variabler inn i matematiske modeller. 

En matematisk modell har en viss oppløsning der området som modellen blir brukt på er delt inn i et grid eller et nett. I en datamodell med en oppløsning på 10&nbsp;km vil det være 10&nbsp;km mellom khvert gridpunkt der variablene blir regnet ut. Disse gridpunktene samsvarer som regel ikke med observasjonsnettverket og en bruker derfor dataassimilasjon for å overføre observasjonene til hvert gridpunkt. For å gjøre dette blir observasjonsvariablene innenfor et grid interpolert mellom de nærmeste gridpunktene. Forskjellige statistiske metoder blir anvendt for å gjøre dette, som f.eks. kalmanfiltrering. 

Når en har utført datassimilasjonen vil en ha en stattilstand, en*analyse*, der en kjenner tilstanden i hvert gridpunkt i datamodellen. Likningene i modellen kan da brukes til å regne ut variablene i hvert gridpunkt fremover i tid og lage et varsel. 

## Litteratur
* R. Daley, *Atmospheric data analysis*, Cambridge University Press, 1991.
* Geir Evensen, *Data Assimilation. The Ensemble Kalman Filter.*, Springer, 2007.

## Eksterne lenker
* ECMWF om dataassimilasjon
Meteogram

Et **meteogram** er en grafisk presentasjon av et værvarsel for et bestemt sted. Dette er produkt som ofte blir generert direkte ut fra en værvarslingsmodell ved hjelp av lengdegrad, breddegrad og høyde over havet, men de kan òg være korrigerte av en meteorolog. Tidsaksen følger x-aksen bortover, mens y-aksen består av verdiene til de forskjellige parametrene.

De vanligste parametrene er nedbør, temperatur, lufttrykk, skydekke, vindstyrke og retning. Nedbøren blir vanligvis representert ved hjelp av søyler, mens temperatur og lufttrykk blir representert som grafer. Skydekke kan representeres både som et værsymbol eller som sirkler eller firkanter som gradvis blir fylt opp jo mer skyet vær det er. Vinden blir som regel vist som en vindpil fra den retningen vinden kommer fra. 

## Oseanogram
**Oseanogram** ligner meteogram, men gjelder varsel for hav, der gjerne bølgehøyde (både signifikant og maksimal), retning, dønninger og bølgeperiode er de vanligste parametrene. 

## Epsigram
Et **epsigram** er på lignende måte som et meteogram en grafisk fremstilling av et værvarsel for et spesifikt sted, men her baserer varselet seg på et ensemble (EPS – *ensemble prediction system*). Et ensemblevarsel består ikke bare av én modellkjøring, men langt flere, opp til 51 forskjellige kjøringer i de beste modellene. Et epsigram viser hele utfallsrommet til alle kjøringene og istedenfor grafer og søyler blir de forskjellige parametrene (skydekke, nedbør, vindstyrke og temperatur) vist som et boksplott med persentiler, samt en median eller et gjennomsnitt av alle kjøringene. Når persentilene og boksene har liten utstrekning tyder det på at varselet er forholdsvis sikkert, mens stor utstrekning tyder på at kjøringene går i forskjellige retninger og at varselet er usikkert. I tillegg kan epsigrammet inneholde vindroser som viser de forskjellige vindretningene til ensemblet. Ofte er også den operasjonelle kjøringen til modellen (som ofte ligger til grunnlag for et værvarsel) tegnet inn som en graf, og på den måten kan en se om denne skiller seg ut på noen måte, f.eks. om den har mye mer eller mindre nedbør enn størsteparten av ensemblemedlemmene. 

## Eksterne lenker
* Om meteogram på Storm Weather Center
* Om meteogram på miljolare.no
Scotty Balan

**Scotty Balan** (født 29. mai 1982) er en canadisk ishockeyback som spiller på Manglerud Star i Norge. I 2000 ble han draftet av NHL-laget Chicago Blackhawks i fjerde runde som nummer 106 totalt. Han har spilt flere sesonger i amerikanske proffligaer, blant annet i AHL som er nivået under NHL. Før 2009-2010-sesongen kom han til Manglerud Star.

## Referanser


## Eksterne lenker
*
Frankie Valli

**Francesco Stephen Castelluccio** (født 3. mai 1934 i Newark i New Jersey), kjent under scenenavnet **Frankie Valli**, er en pop-musiker (sanger/gitarist) fra USA, mest kjent som frontfigur i The Four Seasons. Han er den eneste som har vært med i gruppa sia starten. Gruppa – med de fire opprinnelige medlemmene, Valli, Tommy DeVito, Nick Massi og Bob Gaudio – blei innvalgt i Rock and Roll Hall of Fame i 1990 og i Vocal Group Hall of Fame i 1999.

## Karriere
Valli har hatt nærmere førti sanger på USAs Topp 40-liste, enten med The Four Seasons eller som soloartist. Av de mer kjente låtene er «Sherry», «Big Girls Don't Cry», «Walk Like a Man», «Rag Doll», «Beggin'» (senere innspilt blant annet av Madcon), «December, 1963 (Oh, What a Night)», «My Eyes Adored You», «Grease» (tittelmelodi i filmen), «Can't Take My Eyes off You» og «You're Ready Now».

Valli starta som profesjonell sanger i 1951 i gruppa *The Variety Trio*. I 1953 gav han ut en singel under navnet *Frankie Valley*, «My Mother's Eyes». Omtrent samtidig startet han *The Variatones*, som seinere skiftet navn til *[[The Four Lovers]]*, og gav ut en rekke plater. Etter flere endringer i besetning endte de opp med navnet *[[The Four Seasons]]* i 1960. Med Valli som førstesanger hadde de tallrike slagere utover på 1960-tallet. Samtidig spilte han inn flere soloplater, skjønt noen av disse var solo bare i navnet – hele gruppa og produksjonsteamet var med. 

På slutten 1960-tallet endret musikksmaken seg hos publikum, og populariteten til Valli sank. Han har imidlertid forsatt å opptre med The Four Seasons – men med stadig skiftende besetning.  

I 1975 fikk Valli en topplassering på ''Billboard'' Hot 100, «My Eyes Adored You», og senere samme år nådde han sjetteplass med den discopregede «Swearin' To God». I 1978 fikk han en stor hit med tittelmelodien fra filmmusikalen *[[Grease (film)|Grease]]*. 

Valli opptrådte i rollen som Rusty Millio i TV-serien *[[Sopranos|The Sopranos]]*.

## Referanser


## Kilder
* Jennifer Warner: *The True Story of the Jersey Boys. The Story Behind Frankie Valli and The Four Seasons*, BookCaps Study Guides 2014, .

## Eksterne lenker
* 
* 
* 
* Britisk fan-nettsted
World Area Forecast Center

**World Area Forecast Centre** (**WAFC**, «Varslingssenter for verden») er et meteorologisk senter som til en hver tid sender ut meteorologisk informasjon til bruk innen luftfart. ICAO (International Civil Aviation Organisation) har oversyn med utsendingene for å oppfylle reglene som er nødvendige for å kunne fly. Rollen til WAFC er å gi meteorologiske meldinger for hele verden som pilotene bruker under briefingene sine. De er vanligvis en del av informasjonsbulletinene før en flyreise (PIB).

WAFC gir informasjon om forskjellige data, som OPMET-informasjon, T4-plott (som for tiden er gammelt, men som fremdeles blir distribuert på grunn av lovmessige årsaker), og GRIB- og BUFR-plott - disse er vind- og temperaturkart og SIGWX-plott («Signifikant værkart»).

Det finnes bare to slike sentre, som begge jobber slik at de kan ta over den andre sine oppgaver om en av dem skulle feile. Disse er britiske Met Office i Exeter og amerikanske NOAA i Washington. Hver av disse systemene har sitt eget satellittbaserte kringkastingssystem for å distribuere data til flyplasser over hele verden. Britiske Met Offices system heter SADIS (SAtellite DIstribution System) og dekker hovedsakelig Europa, Asia, Indiahavet og Afrika. Amerikanske NOAAs system heter ISCS (International Satellite Communications System) og dekker hovedsakelig Amerika og Stillehavet.

## Eksterne lenker
* MetOffice SADIS
* NOAA ISCS
Peppernøtter

**Peppernøtter** er små, harde kaker man ofte baker til jul. Deigen består av egg, sukker, sirup, smør og hvetemel samt en krydderblanding bestående av kanel, ingefær, pepper og stjerneanis. Som hevemiddel brukes hornsalt. 

Peppernøttene har lang tradisjon i Norge, og man finner dem for eksempel oppført i gamle tolltabeller over innførte varer til Bergen på midten av 1700-tallet.

## Referanser




## Eksterne lenker
*
Værvarslingen på Vestlandet

**Værvarslingen på Vestlandet** er Meteorologisk institutts avdeling i Bergen, opprettet i 1918. 

Avdelingen har ansvaret for å utarbeide værvarsler fra Lista til Trøndelag og fiskebankene utenfor. I tillegg har den også ansvaret for havområdene i Nordsjøen, Norskehavet sør for 65 grader nord, fiskefeltet rundt De britiske øyer og Island.

Meteorologer og forskere ved avdelingen har spesialkompetanse i maritim meteorologi og bølgevarsling og utarbeider spesielle værmeldinger rettet mot skipsfarten, samt spesialvarsel for petroleumsvirksomheten i Nordsjøen. 

Avdelingen skal også støtte ulike offentlige instanser under kriser som oljeutslipp til havs, og redningsaksjoner døgnet rundt. 

Avdelingsleder i 2018 er Karen H. Doublet.

## Kilder
De burgundiske Nederlandene

**De burgundiske Nederlandene** er betegnelsen på Nederlandene i perioden 1384–1530 da hertugene av Burgund regjerte. Området omfattet også Luxembourg og nordlige deler av Frankrike.

## Huset Burgund
Deler av områdene ble arvet av burgundiske hertuger, nedstammet fra det franske kongehuset Valois, i 1384 etter at Louis de Mâle, greve av Flandern døde. Arvingen hans, Margaret III av Flandern var gift med Philip II av Burgund (1342–1404), yngste sønn av Johan II av Frankrike og den første hertugen fra huset Valois som styrte Burgund. Sammen innledet de en periode med burgundisk styre over Nederlandene. De regjerte over grevskapene Flandern, Artois, Rethel, Burgund og Nevers.

De burgundiske områdene ble utvidet med grevskapet Namur i 1421, hertugdømmene Brabant og Limburg i 1430, grevskapene Hainaut, Holland og Zeeland, hertugdømmet Luxembourg i 1441 og hertugdømmet Geldern i 1473.

Valois-eraen varte til 1477, da den siste Valoishertugen Karl den modige døde på slagmarken uten en mannlig arving. Områdene som lå under hertugdømmet Burgund ble ført tilbake til den franske kronen og de nederlandske delene av hertugdømmet ble overført til huset Habsburg gjennom Maria av Burgund og hennes ektemann Maximilian I av Habsburg til deres sønn, Filip I av Burgund (se de sytten nederlandske provinsene).

## Eksterne lenker
*
Farahnaz Bahrami

**Farahnaz Bahrami** (født 21. mars 1962 i Mashad, Iran) er en norsk politiker, og Arbeiderpartiets første vararepresentant til Stortinget for Hedmark. Fra 1. oktober 2025 er hun fast møtende vararepresentant for statsråd Nils Kristen Sandtrøen.

Hun ble valgt inn i kommunestyret i Hamar i 2007. Hun sto på 14.-plass på lista, men ble kumulert inn. Bahrami er politisk flyktning. Hun flyktet fra Iran i 1990, og bosatte seg i Våler i Hedmark. I 1997 ble hun norsk statsborger.

I 2009 møtte hun i Stortinget som andre vararepresentant i én måned mens Anette Trettebergstuen var med Norges delegasjon til FN. Hun var den første politiske flyktningen som hadde plass på Stortinget. Hun var også den første ikke-vestlige innvandreren fra et annet land enn Pakistan på Stortinget.

I 2011 var hun med i Arbeiderpartiets integreringsutvalg og gikk inn for forbud mot ekteskap mellom søskenbarn. Samtidig fortalte hun at hun var gift med sin egen fetter.

## Stortingskomiteer
* 2025–2029: Medlem av Helse- og omsorgskomiteen

## Referanser


## Eksterne lenker
*
Tommy DeVito

**Tommy DeVito** (født 19. juni 1928 i Belleville i New Jersey, død 21. september 2020 i Las Vegas) var en amerikansk gitarist og sanger. Han er kjent fra gruppa The Four Seasons.

På begynnelsen av 1950-tallet starte DeVito gruppa The Variety Trio sammen med tvillingbroren Nick og Hank Majewski. Etter hvert kom Frank Castelluccio (seinere kjent som Frankie Valli) med, og de skifta navn til The Four Lovers. I 1960 tok de navnet The Four Seasons. Nick DeVito og Majewski slutta og blei erstatta av Bob Gaudio og Nick Massi. Under dette navnet og med denne besetninga blei gruppa berømt og fikk ei rekke slagere.

Det var også disse som ble innvalgt i Rock and Roll Hall of Fame i 1990 og i Vocal Group Hall of Fame i 1999.

DeVito sluttet i The Four Seasons i april 1970.

## Referanser


## Kilder
* Artikkel om The Four Seasons i Jay Warner: *American Singing Groups. A History from 1940s to Today*, Hal Leonard Corporation 2006, ISBN 9780634099786, side 384 ff.
* Vicki Hyman: «Tommy DeVito: A Season in the sun», på nettstedet Nj.com 20. juni 2014; besøkt 20. februar 2016.

## Eksterne lenker
* 
*
Vitenskapsåret 1702

## Hendelser
*20. april – en komet passerer forbi jorden, den tiende nærmeste kometen i historien.
*William Cowper beskriver Cowpers kjerteler.
*David Gregory publiserer *Astronomiae physicae et geometricae elementa*, det første verket som tillemper Isaac Newtons bevegelsesprinsipper til astronomi.
*Thomas Savery beskriver i sin bok *The Miner's Friend; or, An Engine to Raise Water by Fire* den dampmaskinen som han patenterte i 1698 og påstår at den kan brukes til å pumpe vann ut av gruver.
*Wilhelm Homberg oppdager borsyre.
*En fyllepenn utvikles av franskmannen M. Bion.

## Fødsler
*Thomas Bayes (død 1761), engelsk matematiker.
*George Martine (død 1741), skotsk lege og vitenskapsmann.

## Dødsfall

|-
|September
|16. || Olof Rudbeck ||  || fysiolog ||align=center|72 ||align=center|1630 || 
|}
*April – Clopton Havers (født 1657), engelsk lege.
*15. juni – Georg Eberhard Rumphius (født 1627), tysk botaniker.

## Bildegalleri

Olof_Rudbeck_the_older.jpg|Olof Rudbeck d.e.(1630–1702)Portrett av Martin Mijtens d.e. (1696)


## Referanser
Accon

**Accon** er en liten rektangulær «flatbotning» i Frankrike med kasseliknende fasong med dels utfallende sider og ender med spring forut og litt høyere akterspeil. Denne båttypen har blitt nevnt så tidlig som i 1000-tallet som en båt til bruk ved lavvann utenfor den vestfranske provinsen Aunis (nå innlemmet i departementet Charente-Maritime) i regionen Poitou-Charentes ved byen La Rochelle.

Når det er lavvann utenfor Aunis, blir store områder med gjørme og lite vann avdekket med tilgang til muslinger som ved høyvann lå dypere ned i sjøen. Fiskere som dro ute på den lille båten, måtte ta seg over gjørmen ved å sparke fra med det ene benet i knelende stilling. Etter muslingene var sanket inn i løpet av tiden det var lavvann, kom sjøen tilbake og fiskeren dro hjemover ved hjelp av seil. En mindre mast ble satt gjennom den forreste toften og luggerseilet ble heist. I nyere tid er acconen bygd av aluminium eller glassfiber, de tyngste kan være opptil 300&nbsp;kg i deplasement.

Slektninger av denne båttypen for bruk i liknende omgivelser har spredt seg over hele verden som den amerikanske «muddersleden» i San Francisco Bay Area og den walisiske «mud sledge» langs Bristol Channel.

## Accon som havnebåt
Betegnelsen «accon» har også blitt tatt i bruk om bestemte havnebåter i den franske middelhavskysten som losset lasten og passasjerer fra skip og andre farkoster i lukket farvann og havnesteder. I Romerrikets tid var båter betegnet som «accon» brukt som ferjer over elver.

I franske kolonier som i Antillene, Karibia var større seilbåter for frakt av ferskvann og forsyninger til krigsskip blitt betegnet som «accon». En slik båt kunne ha skværseil på masten og kan være opptil 6-9 meter langt og 1,2 til 1,5 meter bredt. Den største varianten som en egen båttype betegnes som gros bois på opptil 15 meters lengde.

## Se også
* Mud sled
* Mud sledge
* Pousse-pied
* Schuiten
* Clammer´s dory
* Ni mo chuan

## Litteratur
* Aak to Zumbra, A dictionary of the World`s Watercraft, Basil Greenhill, 2000 ISBN 0-917376-46-3
Vitenskapsåret 1703

## Meteorologi
* 24. november til 2. desember – Den store stormen i 1703, en atlantisk tropisk syklon, rasserer sør-England og Den engelske kanal, dreper nesten 8000, mest til sjøs.

## Teknologi

*En tidig, enkel seismograf utvikles av den franske fysikeren Jean de Hautefeuille (1647-1724).

## Hendelser
*Isaac Newton velges til formann av Royal Society, en posisjon han beholder til sin død i 1727.

## Fødsler
*28. oktober – Antoine Deparcieux (død 1768), fransk matematiker.
*25. november – Jean-François Séguier (død 1784), fransk astronom og botaniker.
*2. desember – Ferdinand Konščak (død 1759), kroatisk oppdagelsesreisende.
*Chester Moore Hall (død 1771), engelsk instrumentmaker.
*Aleksei Tsjirikov (død 1748), russisk forskningsreisende.

## Dødsfall

*3. mars – Robert Hooke (født 1635), engelsk vitenskapsmann.
*22. september – Vincenzo Viviani (født 1622), italiensk matematiker og vitenskapsmann.
*28. oktober – John Wallis (født 1616), engelsk matematiker.

## Eksterne lenker
*
Fredrik Franz II av Mecklenburg-Schwerin

**Fredrik Franz II** , tysk: *Friedrich Franz II*, (født 28. februar 1823 på slottet Ludwigslust, død 15. april 1883 i Schwerin) var fra 7. mars 1842 og til sin død 15. april 1883 regjerende storhertug av Mecklenburg-Schwerin.

Fredrik Franz var eldste sønn til storhertug Paul Fredrik og prinsesse Alexandrine av Preussen. Som 19-åring etter fulgte han sin far som storhertug og gjennomførte i de etterfølgende årene en rekke utenlandsreiser, blant annet til Russland og Italia. Under marsrevolusjonen i Tyskland i 1848 inntok storhertugen en kompromissvillig holdning og lot det i 1849 bli innført en liberal konstitusjon, noe som ga ham en stor personlig popularitet, til tross for at Det tyske forbund opphevet denne året etter.

Da andre slesvigske krig brøt ut, ble Fredrik Franz tilbudt kommandoen over et prøyssisk armékorps, men avslo dette av både politiske og personlige grunner. Han deltok imidlertid i Den fransk-prøyssiske krig i 1870, først som kommanderende general over 6. kavaleridivisjon, deretter som kommandant over 13. armekorps. Under denne kommandoen deltok han under felttoget i Loire og beseiret det franske hæren ved Beaune-la-Rolande. For sin innsats i denne krigen var han en av kun åtte personer for ble tildelt Jernkorsets storkors.

## Familie
Fredrik Frans var gift totalt tre ganger. Han gifte seg første gang 3. november 1849 på Ludwigslust med prinsesse Augusta av Reuss-Köstritz (1822–1862). Disse fikk følgende barn:
# Fredrik Franz III (1851–1897).
# Paul Fredrik av Mecklenburg-Schwerin (1852–1923), formynderregent av Mecklenburg-Schwerin 1897-1900, gift med Marie zu Windisch-Graetz (1856–1929).
# Marie (1854–1920), gift med storfyrst Vladimir Alexandrovitj av Russland.
# Nikolaus (1855–1856).
# Johan Albrekt (1857–1920), keiserlig regent av hertugdømmet Braunschweig, gift med 1) Elisabeth av Sachsen-Weimar (1854–1908) ,  2) Elisabeth zu Stolberg-Rosla (1885–1969).
# Alexander (født og død 1859).

Fredrik Frans gifte seg andre gang i Darmstadt 4. juli 1864 med prinsesse Anna av Hessen (1843–1865), og disse fikk datteren:
# Anna (1865–1882).

Siste gang giftet han seg med prinsesse Marie av Schwarzburg-Rudolstadt (1850–1922), og de fikk følgende barn: 
# Elisabeth (1869–1955), gift med storhertug Frederik August II av Oldenburg (1852–1931).
# Fredrik Vilhelm (1871–1897).
# Adolf Fredrik (1873–1969), guvernør av Togo og senere president for den tyske olympiske komite; gift med 1) Viktoria av Reuss (1889–1918),  2) Elisabeth zu Stolberg-Rosla (1885–1969).
# Henrik (1876–1934) gemal til dronning Wilhelmina av Nederland.

## Referanser


## Eksterne lenker
*
Tranquilo Cappozzo

**Tranquilo Capozzo** (født 25. januar 1918 i USA, død 14. mai 2003 i  Córdoba) var en argentinsk roer som deltok i de olympiske leker 1948 i London og 1952 i Helsingfors.

Capozzo ble olympisk mester i roing under Sommer-OL 1952 i Helsingfors. Sammen med Eduardo Guerrero vant de dobbeltsculler foran de sovjetiske roerne Georgij Zjilin og Igor Jemtsjuk.

## OL-medaljer
* 1952  Helsingfors -  **Gull** i roing, dobbeltsculler

## Referanser


## Eksterne lenker
*
Sandnæs Dampskibs-Aktieselskab

**Sandnæs Dampskibs- Aktieselskab** (**SDA**) var et rederi i Sandnes i Rogaland fylke. Selskapet drev med kystrutefart og ble særlig velkjent i Nattruten Stavanger-Haugesund-Bergen, og senere hurtigbåtruten Flaggruten på samme strekning.

## Flåteliste

(ukomplett)

## Se også
* Nattruten
Georgij Zjilin

**Georgij Zjilin** (født 18. august 1925, død	12. september 1997) var en ukrainsk roer som deltok i de olympiske leker 1952 i Helsingfors og 1956 i Melbourne for Sovjetunionen.

Zjilin vant en olympisk sølvmedalje i roing under Sommer-OL 1952 i Helsingfors. Sammen med Igor Jemtsjuk kom de på andreplass i dobbeltsculler bak de argentinske roerne Tranquilo Capozzo og Eduardo Guerrero.

## OL-medaljer
* 1952  Helsingfors -  Sølv i roing, dobbeltsculler 
* 1956  Melbourne -  Bronse i roing, toer med styrmann

## Referanser


## Eksterne lenker
*
Mud sledge

En **mud sledge** er en type flatbunnet fiskebåt som ble benyttet til å krysse de brede gjørmefeltene på den østlige bredden av Bristol Channel. Kanalen har en tidevannsforskjell på 15 meter, og de flatbunnede båtene var gjorde det mulig å komme seg ut til dypere vann for deretter å sette ut fiskegarn. Båttypen var brukt så sent som i 1990-årene fra den nordlige Somerset-kysten.

Den walisiske båten bestod av en rektangulær «boks» med 2-2,3 meters lengde og 0,46 til 0,48 meters bredde. Den hadde høye sider på mellom 0,9 og 1,2 meters høyde og en oppbøyet baug som var fortøyet med to tau. For å ta seg over gjørmefeltene sparket fiskeren fra med det ene benet. Ute på sjøen var fiskegarn lagt ut i forveien, slik at fiskeren bare kunne hente opp fangsten. Fangsten ble festet utenbords fremdeles i vannet. Deretter dro fiskeren hjemover med tidevannet.

## Se også
* Accon
* Mud sled
* Pousse-pied
* Schuiten
* Clammer's dory
* Ni mo chuan

## Litteratur
* Aak to Zumbra, A dictionary of the World`s Watercraft, Basil Greenhill, 2000 ISBN 0-917376-46-3
Eduardo Guerrero

**Eduardo Guerrero** (født 4. mars 1928 i Salto i provinsen Buenos Aires i Argentina, død 17. august 2015) var en argentinsk tidligere roer som ble olympisk mester under Sommer-OL 1952 i Helsingfors. Sammen med Tranquilo Capozzo vant han dobbeltsculler foran de sovjetiske roerne Georgij Zjilin og Igor Jemtsjuk.

## OL-medaljer
* 1952  Helsingfors -  **Gull** i roing, dobbeltsculler

## Referanser


## Eksterne lenker
*
Mud sled

**Mud sled** (norsk: *mudderslede*) er en liten båttype som brukes i den amerikanske San Francisco Bay Area med mye grunne myrområder, lavvannsområder med tykk mudderflate og varierte forhold. De blir brukt til å samle muslinger når det er lavvann.

Båten er rektangulær i form som en norsk flatbåt med lite fribord som stakes framover på mudderet og det som er tilbake av vannet på mudderbankene ute i bukten. Etter hvert som muslingene høstes inn, blir de lagt i sekker om bord på båten. Når høyvannet kommer, stiger vannet slik at båten flyter tilbake mot land. Fiskeren som har arbeidet med å sanke inn muslingene bruker deretter en stake for å komme seg til land.

## Se også
* Accon
* Mud sledge
* Pousse-pied
* Schuiten
* Clammer's dory
* Ni mo chuan

## Litteratur
* Aak to Zumbra, A dictionary of the World`s Watercraft, Basil Greenhill, 2000 ISBN 0-917376-46-3
Ensemblevarsling

**Ensemblevarsling** (engelsk: *Ensemble Prediction System* – EPS) er en metode som de fleste moderne operasjonelle værvarslingssentre bruker for å kunne se hvor usikkert et bestemt varsel er. Det går ut på at en kjører en rekke modeller der en har endret litt på startvilkårene. De forskjellige modellene blir så kombinert og danner et probabilistisk varsel som kan si noe om sannsynligheten for at visse værsituasjoner skal oppstå. 

På grunn av de kaotiske egenskapene til atmosfæren er en varslingsmodell spesielt sensitiv for små endringer i startvilkårene til modellen. En varslingsmodell må ha startvilkår, som er observasjonsdata hentet fra observasjonsnettverket på bakken, satellittdata og annet som den anvender til å regne ut den videre utviklingen til været. Det har vist seg at en særs liten endring i startvilkårene, det være å flytte en trykkflate 10&nbsp;meter opp i atmosfæren, kan få store konsekvenser for hva slags vær som blir varslet, særlig 5-10 dager frem i tid. Dette er hovedårsaken til at en i dag stort sett ikke kan varsle mer enn 5-7 dager frem i tid før varslene blir for usikre. 

Med et ensemblevarsel gjør en ørsmå endringer i startvilkårene. En kjøring, kontrollkjøringen, får stå urørt, mens en gjør en positiv endring på den ene halvdelen og en tilsvarende negativ endring på den gjenværende halvdelen. For eksempel flytter en trykkfeltet opp 10&nbsp;meter i en kjøring, flytter en det ned 10&nbsp;meter i en annen. I en troposfære på 10&nbsp;km høres kanskje en endring på bare 10&nbsp;meter lite ut, men dette kan få store konsekvenser for utfallet. 

Når alle kjøringene er ferdig blir de satt sammen på mange forskjellige måter. Ofte blir kjøringene samlet i såkalte «cluster» (grupper) der kjøringer med lignende løsninger blir samlet i samme cluster. Om en har mange cluster kan det tyde på at varselet er særs usikkert med mange forskjellige mulige utfall. En kan lage såkalte spaghettiplott, som f.eks. kan vise temperaturen på et bestemt sted der temperaturgrafen fra hver enkel kjøring er lagt oppå hverandre. En annen måte er kart som viser sannsynligheten for at en parameter (som regel temperatur, nedbør eller vind) går over en viss terskel, f.eks. hvor mange av modellkjøringene som har temperatur over et visst nivå i et område. En tredje metode er epsigram, som er en grafisk fremstilling av alle varslene av en rekke parametre for et bestemt sted. 

Selv om en har mange forskjellige modellkjøringer er det langt fra sikkert at de har fanget opp hele utfallsrommet, så det er fremdeles mulig å få andre værsituasjoner enn de ensemblet til en hver tid varsler, men disse blir regnet som usannsynlige, i alle fall innenfor de sju-ti første dagene. 

## Måneds- og sesongvarsling
For å lage værvarsel som går en måned eller lenger frem i tid blir som regel ensemblevarslingsmetoden brukt.
Intersputnik

**Intersputnik** er en internasjonal satellittkommunikasjonsorganisasjon grunnlagt 15. november 1971 i Moskva av Sovjetunionen og åtte andre land tilhørende østblokken; Polen, Tsjekkoslovakia, DDR, Ungarn, Romania, Bulgaria, Mongolia og Cuba. Målet var og fortsetter å være utvikling og bruk av kommunikasjonssatellitter. Organisasjonen ble skapt som svar på Intelsat. I 2024 hadde organisasjonen 25 medlemsland.

Intersputnik er i dag en kommersielt innrettet organisasjon og opererer tolv satellitter i bane og 41 mottagere. I juni 1997 grunnla Intersputnik Lockheed Martin Intersputnik (LMI) sammen med amerikanske Lockheed Martin, som bygger og opererer satellitter med samme navn.

## Medlemsland

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

## Se også
* Eutelsat
* Inmarsat
* Intelsat
* SES S.A.
* Kommunikasjonssatellitt

## Eksterne lenker
* 
* http://www.satnews.com/intersputnik/intersputnik.html 
* http://english.pravda.ru/region/2001/11/28/22211.html
* http://www.un.org/events/unispace3/speeches/20sput.htm
* https://web.archive.org/web/20091211185827/http://www.mlesat.com/Archive2.html
Alfred Plé

**Alfred Plé** (født 9. januar 1888, død 4. mars 1980) var en fransk roer som deltok i de olympiske leker 1920 i Antwerpen.

Ple vant en olympisk bronsemedalje i roing under Sommer-OL 1920 i Antwerpen. Sammen med Gaston Giran kom de på tredjeplass i dobbeltsculler bak de amerikanske roerne Paul Costello og John B. Kelly og det italienske paret Pietro Annoni og Erminio Dones.

## OL-medaljer
* 1920  Antwerpen -  Bronse i roing, dobbeltsculler

## Referanser


## Eksterne lenker
*
Diagnostisk ligning

En **diagnostisk ligning** eller en **diagnostisk modell** er en ligning eller en modell som lenker verdiene til variablene i ei ligning eller en modell til hverandre samtidig, enten fordi ligningen eller modellen er tidsuavhengig, eller fordi alle variablene viser til verdiene de har ved samme tidspunkt. Dette er det motsatte av en prognostisk ligning.

For eksempel vil tilstandsvariablene i den ideelle gassloven (*PV* = *nRT*) i klassisk termodynamikk alle være estimert samtidig. Det er gitt at hver og en av disse variablene kan endre seg med tiden, men forholdet de i mellom vil være oppfylt for alle tidspunkter. Det vil se at den ene variabelen ikke kan endre verdi uten at en eller flere av de andre variablene blir endret samtidig. 

## Kilder
* James R. Holton (2004) *An Introduction to Dynamic Meteorology*, Academic Press, International Geophysics Series Volume 88, 4. utg, 535 s., ISBN 978-0123540157.''
Harry Cohn

**Harry Cohn** (født 23. juli 1891, død 27. februar 1958) var en amerikansk filmprodusent og studiosjef for Columbia Pictures.

## Tidlig liv
Cohn ble født 23. juli 1891 i New York. Hans far, Joseph Cohn, var tysk-jødisk og drev en skredderforretning på Upper East Side, mens hans mor, Bella Cohn, var russisk-jødisk. Cohn hadde to eldre brødre, Max og Jack, og en yngre bror, Nathan. I likhet med broren Jack, sluttet Cohn på skolen da han var rundt 13 år gammel. Mens broren fikk seg arbeid hos Independent Moving Pictures, som senere ble Universal Pictures, da han var 19 år gammel, startet ikke Cohn sin karriere innen film før han var i slutten av 20-årene. Han arbeidet først som sporvognfører og som promoterer for en partiturtrykker.

## Karriere
I 1920 stiftet Cohn filmselskapet CBC Film Sales Corporation, sammen med broren Jack Cohn og Joe Brandt. Initialene stod for Cohn, Brandt og Cohn. Cohn ledet selskapets filmproduksjon i Hollywood, mens broren og Brandt, som var administrerende direktør, hadde ansvar for det forretningsmessige i New York. Selskapet endret navn til Columbia Pictures i 1924, men det opprinnelige navnet ble brukt for å distribuere Columbias filmer de neste tre årene. I 1932 solgte Brandt sin andel i selskapet til Cohn-brødrene. Harry Cohn overtok lederstillingen.

Columbia hadde problemer med å bli kvitt merkelappen som et B-filmstudio, men dette endret seg med komedien *[[Det hendte en natt]]* (1934), regissert av Frank Capra. Filmen ble den første som vant Oscar for beste film, beste regi, beste mannlige og kvinnelige hovedrolle og beste filmatisering. Filmselskapet utvidet tilbudet sitt med kortfilmer, seriefilmer, reiseprogrammer, sportsklipp og tegnefilmer. Det ble også laget noen storproduksjoner hvert år, blant annet *[[Tapte horisonter (1937)|Tapte horisonter]]* (1937), *[[Mr. Smith kommer til Washington]]* (1939), *[[The Jolson Story]]* (1946), *[[Gilda]]* (1946) og *[[Det kan hende overalt]]* (1949).

Cohn brukte gjerne veletablerte skuespillere som trakk publikum i 
Columbias filmer, inkludert Cary Grant, Katharine Hepburn, Humphrey Bogart, Margaret O'Brien, Dorothy Lamour og Mickey Rooney. Columbias egne filmstjerner hadde som regel steget i gradene fra småroller, deriblant Rita Hayworth, Larry Parks, Julie Bishop, Lloyd Bridges, Bruce Bennett og Jock Mahoney. Enkelte av Columbias produsenter og regissører hadde også steget i gradene fra stillinger som skuespillere, manusforfattere, musikere og assisterende regissører.

## Privatliv
Cohn giftet seg med Rose Barker 18. september 1923. Ekteparet ble skilt i 1941. Den 31. juli samme året giftet Cohn seg med skuespillerinnen Joan Perry, som han var gift med frem til sin død. I 1943 fikk de datteren Jobella, som døde kort tid etter fødselen. Ekteparet fikk deretter sønnene John og Harry jr. Senere adopterte de datteren Catherine. Den 27. februar 1958 fikk Cohn et hjerteinfarkt, da han var på Arizona Biltmore Hotel i Phoenix i Arizona. Han døde i ambulansen på vei til sykehuset. Cohn er gravlagt på Hollywood Forever Cemetery i Los Angeles.

## Referanser


## Litteratur

**Bøker**
* 
* 
* 
* 

**Aviser**
* 
* 

## Eksterne lenker
*
Pousse-pied

**Pousse-pied** er en flatbunnet båt fra det vestlige Frankrike. Den minner om den norske «flatbotning», med en kasseliknende fasong og en meget liten dypgang. 

Tidevannet langs den franske vestkysten mot Biscayabukten skaper store gjørmefelter og banker med muslinger som østers i det åpne. Nord for Gironde-estuaret, som er en meget stor elvemunning med kraftige tidevannstrømmer, hadde de lokale fiskerne tatt i bruk sine egne båter for å kunne sanke rett fra havbunnen.

Pousse-pied-båten er lik en rektangulær boks med tverrgående bunnplanker. En buet bunn fra den vertikale akterstevnen til tverrspeilet i forstavnen stakk utover vannet. Den har en lengde på mellom 1,2 og 3 meter, en bredde på 0,46 meter i bredde og en dypgang på 0,3 meter. Fiskeren knelte i båten med det ene benet utenfor for å sparke fra for å ta seg framover i gjørma.

Andre varianter av denne båten med de samme dimensjoner var også brukt for fjerning av mudder i de vestfranske havnestedene, medregnet Rochefort.

## Se også
* Accon
* Mud sled
* Mud sledge
* Schuiten
* Ni mo chuan

## Litteratur
* Greenhill, Basil (2000): *Aak to Zumbra, A dictionary of the World's Watercraft*, ISBN 0-917376-46-3
Al Boasberg

**Albert Isaac «Al» Boasberg** (født 5. desember 1891, død 18. juni 1937) var en amerikansk manusforfatter som jobbet innen vaudeville, radio og film, i tillegg til å være filmregissør. 

## Biografi
Albert Isaac Boasberg ble født 5. desember 1891 i Buffalo i New York. 

Boasberg har blitt nevnt som en av dem som skapte stand up-komedie da han samarbeidet med å utvikle det velkjente nummertet til den unge vaudeville-artisten Jack Benny. Dette gjorde Benny til en stjerne da han begynte å jobbe i radio i 1932. Boasberg samarbeidet også med Bob Hope, Burns og Allen, Wheeler & Woolsey og Leon Errol. 

Han bidro også til manuset på 47 filmer mellom 1926 og 1937, spesielt *[[A Night at the Opera (film)|A Night at the Opera]]* fra 1935, som gav Brødrene Marx et kommersielt comeback på kino. Han bidro blant annet også til manuset til *[[Generalen]]* fra 1927, med Buster Keaton i hovedrollen. I tillegg regisserte han tolv filmer mellom 1929 og 1936.

Boasberg døde 18. juni 1937 i Los Angeles i California av hjerteinfarkt. 

I 2009 opprettet Buffalo International Film Festival prisen The Al Boasberg Comedy Award.

## Litteratur
* 

## Referanser


## Eksterne lenker
*
Vitenskapsåret 1704

## Hendelser
*John Harris fikk publisert den første utgaven av «Lexicon Technicum», en ensyklopedisk oppslagsbok for vitenskap.
*Antonio Maria Valsalva fikk publisert «De aure humana tractatus», den første detaljerte fysiologiske beskrivningen av øret.
*Giacomo Maraldi oppdager at R Hydrae er en variabel stjerne.
*Charles Plumiers botaniske verk «Nova plantarum americanarum genera», med beskrivelse av 700 arter, ordnet i et system som Carl von Linné benyttet seinere.
* Daniel Defoe dokumenterte den store stormen i 1703 med øyenvitneskildringer i «The Storm» (1704).
* Isaac Newton slapp en fortegnelse over eksperimenter og slutningene han gjorde i «Opticks», et betydelig bidrag til studie av optikken og refraksjon av lys.
*Den andre elektriske maskinen ble oppfunnet av den britiske ingeniøren Francis Hauksbee (1666-1713), maskinen bestod av en sfære av glass som roteres av et hjul.

*Ved en tilfeldighet innen oljemaling fant fargemakeren Heinrich Diesbach fra Berlin (Tyskland) opp den første syntetiske fargen, berlinerblått, et kraftig mørk blå pigment med grønne undertoner (laget av alun og dyrebein).
*Ole Römer bygde det første teleskopet med meridiansirkel og altazimuthmontering.

## Fødsler
*28. februar – Louis Godin (død 1760), fransk astronom.
*4. juni – Benjamin Huntsman (død 1776), engelsk oppfinner.
*17. juni – John Kay (død 1780), engelsk oppfinner.
*31. juli – Gabriel Cramer (død 1752), sveitsisk matematiker.
*29. desember – Martha Daniell Logan (død 1779), amerikansk botaniker.
*William Battie (død 1776), engelsk psykiater.
*Richard Pococke (død 1765), engelsk antropolog og forskningsreisende.

## Dødsfall

*2. februar – Guillaume François Antoine l'Hospital (født 1661), fransk matematiker.
*15. april – Johann van Waveren Hudde (født 1628), nederlandsk matematiker.
*7. juli – Pierre-Charles Le Sueur (født ca. 1657), fransk pelshandler og forskningsreisende.

## Eksterne lenker
*
Bob Gaudio

**Robert John «Bob» Gaudio** (født 17. november 1942 i The Bronx i New York) er en sanger, låtskriver og musikkprodusent fra USA. Han spilte keyboard og sang i den opprinnelige besetninga av gruppa The Four Seasons, som blei innvalgt i Rock and Roll Hall of Fame i 1990 og i Vocal Group Hall of Fame i 1999. Gaudio er også medlem av Songwriters Hall of Fame siden 1995.

Femten år gammel blei Gaudio, som da bodde i New Jersey, med i *The Royal Teens*. Han var med på å skrive «Short Shorts», som gav gruppa en tredjeplass på hitlistene i USA i 1958. Året etter blei han med i Frankie Vallis band *The Four Lovers*, som etter kort tid endra navn til *The Four Seasons*.

Under dette navnet fikk gruppa ei rekke slagere, og Gaudio komponerte mange av dem (mens Bob Crewe gjerne skreiv tekstene), blant annet «Sherry», «Big Girls Don't Cry»,  «Walk Like a Man», «Dawn (Go Away)», «Ronnie», «Rag Doll», «Save It for Me», «Big Man in Town», «Bye Bye Baby», «Girl Come Running», «Beggin'» (i 2007 en stor hit med Madcon) og «Can't Take My Eyes Off You». Crewe og Gaudio har også skrevet topplåter for andre artister, for eksempel The Tremeloes («Silence Is Golden») og The Walker Brothers («The Sun Ain't Gonna Shine Anymore»).

Gaudio er også en aktiv produsent. Han har arbeidd med blant andre Diana Ross, Michael Jackson, Barry Manilow, Roberta Flack og Neil Diamond. Han har komponert musikalene *Peggy Sue Got Married* og *Jersey Boys*. Sistnevnte handler om The Four Seasons og har fått flere Tony- og Grammy-priser. Erich Bergen hadde rollen som Gaudio i over tusen oppsetninger og også i en film med samme navn, regissert av Clint Eastwood.

Gaudio og Frankie Valli er jamnbyrdige eiere av varemerket *The Four Seasons* og det meste av gruppas innspillinger. De siste tiåra har imidlertid Gaudio sjelden deltatt som musiker i gruppa.

## Referanser


## Kilder
* Biografi og diskografi på nettstedet allmusic.com; besøkt 10. januar 2016.
* «The Four Seasons», i Jay Warner: *American Singing Groups – A History from 1940s to Today*, Hal Leonard Corporation 2006, ISBN 9780634099786, side 384ff.

## Eksterne lenker
* 
*
Schuiten

**Schuiten** er en krysning mellom en hundetrukket slede og en båt. Den ble brukt i utløpet av den tyske elven Weser, ved byen Bremen. Ved lavvann ble det avdekket store gjørmefelt hvor det var mulig å sanke muslinger. 

Schuiten ble tatt i bruk for å komme seg ut mens det var lavvann. To til tre sledehunder ble spent til en sledekonstruksjon, som også fungerte som en båt med flat bunn, som bøyet seg oppover i baugen med tomboks forrest for fangsten og føreren bak. Den hadde en tverrstang på 0,96 meter. 

Denne «sleden», som kan flyte ved høyvann, hadde en lengde på 1,6 meter og en bredde på 0,4 meter. Føreren dro tilbake mens det fremdeles var lavvann, eller når høyvannet begynte å komme tilbake. Schuiten var i bruk fra slutten på 1800-tallet frem til 1960-årene.

## Se også
* Accon
* Mud sled
* Mud sledge
* Pousse-pied
* Clammer's dory
* Ni mo chuan